**Ljubljana, 22. februar 2016**

**Konferenca MOVECO – o razširjeni odgovornosti proizvajalcev kot orodju, ki podpira krožno gospodarstvo**

**Konferenca, na kateri se je zbralo prek 70 udeležencev iz različnih gospodarskih panog, raziskovalnih organizacij, državnih institucij in nevladnih organizacij, je potekala v luči predlaganih sprememb več direktiv s področja odpadkov, ki so v obravnavi na ravni EU. Dogodek je organizirala Gospodarska zbornica Slovenije v okviru mednarodnega projekta MOVECO.**

Udeleženci konference so spregovorili o zakonodajnem svežnju za krožno gospodarstvo, digitalizaciji in inovacijah ter se seznanili tudi z izkušnjami iz prakse. Za gospodarstvo so zlasti pomembne zakonodajne spremembe, ki opredeljujejo:

* minimalna merila za delovanje shem razširjene odgovornosti proizvajalcev,
* okolju prijaznejšo zasnovo proizvodov s cilji, ki podpirajo prehod v krožno gospodarstvo kot so možnost večkratne uporabe, tehnična trajnost proizvodov in možnost priprave odpadkov za ponovno uporabo oziroma reciklažo, kot tudi bolj strogo izločevanje nevarnih snovi,
* podporo bioekonomiji, kot obnovljivim snovnim virom ter,
* izločitev (»kaznovanje«) proizvodov, ki jih ni mogoče reciklirati oziroma otežkočajo kroženje snovi v naravi in gospodarstvu in nenazadnje tudi
* boljši zajem snovi iz seznama kritičnih snovi, ki bi jih lahko v večji meri zajeli iz odpadkov.

Vse te zahteve je treba povezati z rešitvami, ki v praksi že zdaj kažejo dobre rezultate. Nenazadnje je treba upoštevati velik preskok za prehod v krožno gospodarstvo, ki ga lahko omogoči digitalizacija gospodarstva in družbe.

Cilj konference je bil povezati čim več različnih deležnikov, ki imajo vpliv na razširjeno odgovornost proizvajalcev; od proizvajalcev, uvoznikov ter prodajalcev oziroma distributerjev proizvodov, družb, ki so nosilke skupnih shem razširjene odgovornosti, do javnih služb in tudi drugih izvajalcev dejavnosti ravnanja z odpadki, lokalnih oblasti in tudi predstavnikov državnih organov.

Med temi deležniki bomo na GZS v prihodnjih mesecih vzpostavili odprto komunikacijo, ki bo potekala ob oblikovanju in spreminjanju domače zakonodaje na tem področju. Le odprta komunikacija lahko prispeva k oblikovanju ustreznih rešitev in odpravi pomanjkljivosti in težav, ki jih je zaznati v obstoječih sistemih. Navsezadnje bodo te rešitve osnova za razvoj inovacij ter prepoznavanje znanj in kompetenc, ki so in bodo potrebne za prehod v krožno gospodarstvo.

[www.interreg-danube.eu/approved-projects/moveco](http://www.interreg-danube.eu/approved-projects/moveco)

*Transnacionalni program Podonavje je v pristojnosti SVRK, ki je v vlogi nacionalne kontrole.*

